
 **ÅRSPLAN** 

**TÅSEN SKOLES**

 **BARNEHAGE-2019/20**









[INNLEDNING 3](#_Toc19881119)

[DEL I (gjelder generelt) 4](#_Toc19881120)

[RAMMEPLAN OVER BARNEHAGENS INNHOLD OG OPPGAVER 4](#_Toc19881121)

[Antall, rom og form 5](#_Toc19881122)

[BARNEHAGENS FORUTSETNINGER 6](#_Toc19881123)

[Samfunnsmessige forutsetninger 6](#_Toc19881124)

[Praktiske forutsetninger 6](#_Toc19881125)

[Menneskelige forutsetninger 6](#_Toc19881126)

[MÅL FOR PEDAGOGISKE VIRKSOMHETEN 7](#_Toc19881127)

[Danning gjennom omsorg, lek og læring 7](#_Toc19881128)

[INNHOLD OG ARBEIDSMÅTER: 8](#_Toc19881129)

[Planlegging 8](#_Toc19881130)

[Tilvenning 8](#_Toc19881131)

[Morgen og ettermiddagssituasjonen 8](#_Toc19881132)

[Måltidene 8](#_Toc19881133)

[Vår holdning til barna 8](#_Toc19881134)

[Omsorg og grensesetting 8](#_Toc19881135)

[Konfliktløsning 9](#_Toc19881136)

[Språkstimulering 10](#_Toc19881137)

[Selvstendighetstrening 10](#_Toc19881138)

[Barns medvirkning 10](#_Toc19881139)

[Lære barna å vise hensyn og respekt for andre 10](#_Toc19881140)

[Formell læring – strukturerte opplegg tilpasset alder og/eller utviklingsnivå 11](#_Toc19881141)

[Kunst, kultur og kreativitet 11](#_Toc19881142)

[Uformell læring 12](#_Toc19881143)

[Modell-læring 12](#_Toc19881144)

[Leken og dens forutsetninger og muligheter i barnehagen 12](#_Toc19881145)

[Lekegrupper 13](#_Toc19881146)

[Kognitiv utvikling 14](#_Toc19881147)

[Sosial kompetanse 15](#_Toc19881148)

[RESULTAT OG VURDERING 17](#_Toc19881153)

[Personalsamarbeid 17](#_Toc19881154)

[Foreldresamarbeid 17](#_Toc19881155)

[Vurdering 17](#_Toc19881156)

[PLAN OVER VAKTORDNING OG DAGSRYTME 2019/2020 18](#_Toc19881157)

[FASTE BEGIVENHETER I BARNEHAGEN 20](#_Toc19881158)

[DEL II(gjelder spesielt for barnehageåret 2019-2020) 21](#_Toc19881159)

[DE SYV FAGOMRÅDENES PLASS I BARNEHAGENS INNHOLD OG OPPLEGG 21](#_Toc19881160)

[AKTIVITETSPLAN HØSTEN 2019 22](#_Toc19881161)

[AKTIVITETSPLAN VÅREN 2020 23](#_Toc19881162)

[TEMAARBEID 24](#_Toc19881163)

[Dinosaurer 24](#_Toc19881164)

[FORUTs barneaksjon fra Sierra Leone, ”Nanah og løvefjellet” 25](#_Toc19881165)

[Insekter og småkryp 26](#_Toc19881166)

[MUSIKK / DRAMA 28](#_Toc19881167)

[FORMING 29](#_Toc19881168)

[EVENTYRSTUND (for 2-4-åringene) 29](#_Toc19881169)

[5-ÅRSKLUBB (for skolestarterne) 30](#_Toc19881170)

[SAMARBEID MED ANDRE BARNEHAGER 30](#_Toc19881171)

[AVDELING MED 1- og 2-ÅRINGER 31](#_Toc19881172)

[SLUTTKOMMENTAR 32](#_Toc19881173)

## INNLEDNING

Den overordnede målsettingen for barnehagene er nedfelt i Barnehagelovens formålsparagraf.

Lovens § 1 lyder: Barnehagen skal i samarbeid og forståelse med hjemmet ivareta barnas behov for

omsorg og lek, og fremme læring og danning som grunnlag for allsidig utvikling.

Tåsen skoles barnehage reserverer seg fra formålsparagrafens ledd vedrørende de kristne grunnverdier.

Alle barnehager er, ifølge loven, pålagt å lage en årsplan. Denne skal bygge på Rammeplan for barnehager, som er en forskrift til loven, og gi en oversikt over pedagogiske mål, innhold og arbeidsmåter i den enkelte barnehage. Årsplanen gir således en viktig dokumentasjon på den enkelte barnehages virksomhet. Spørsmål om innhold og prioriteringer skal drøftes i foreldreråd (alle foreldrene) og Samarbeidsutvalg (SU), som består av to foreldre og to ansatte. Årsplanen fastsettes av barnehagens Samarbeidsutvalg.

Det er vårt ønske at årsplanen skal fungere som et arbeidsredskap, samtidig som den gir foreldrene informasjon om hvilke tanker, ideer og holdninger som ligger til grunn for det arbeidet som blir utført. Vi har valgt å dele årsplanen inn i to deler; en generell del og en spesiell del som gjelder kun for barnehageåret 2019/2020. I den første delen tar vi bl.a. for oss barnehagens forutsetninger og det gjennomløpende innholdet på det generelle plan. I den andre delen konsentrerer vi oss om tidsavgrenset innhold som gjelder spesielt for inneværende år, bl.a. mål vi ønsker å jobbe mot innenfor ulike tema og de estetiske fagene, og innhold og arbeidsmåter vi vil bruke i dette arbeidet.

For å dra nytte av våre erfaringer og eventuelt foreta justeringer i planen underveis, er det viktig at vi hele tiden vurderer og evaluerer det arbeidet vi gjør. Ifølge Rammeplanen skal også foreldrenes medvirkning sikres gjennom Foreldreråd og Samarbeidsutvalg. Det vil bl.a. si at foreldrene må få mulighet til reell innflytelse på vurderingsprosessen. Dette kommer vi nærmere inn på under Resultat og vurdering senere i årsplanen.

Når det gjelder Rammeplan for barnehager, samsvarer den i stor grad med vårt syn på hva som bør være barnehagens innhold og oppgaver. Barnehagens innhold skal være allsidig og variert. Hvert enkelt barn skal få opplevelser og erfaringer som støtte for sin utvikling av kunnskaper, ferdigheter og holdninger. Barnehagen skal se omsorg, oppdragelse, lek, læring, sosial og språklig kompetanse, i sammenheng. I tillegg skal den være en kulturarena hvor barnet er medskaper av egen kultur. Rammeplan for barnehager, av 01.08.17, er tydelig på at alle barn skal oppleve progresjon i barnehagens innhold, at det skal legges til rette for at barn i alle aldersgrupper får varierte leke-, aktivitets- og læringsmuligheter.

Rammeplanen er også tydelig på barnehagens forpliktelser. Det skal være lett for foreldre å vite hva de kan forvente av barnehagen, uavhengig av hvilken barnehage barnet går i, f.eks. at personalet skal forebygge og stoppe utestenging og mobbing.

Vi vil i det følgende komme inn på litt fakta om Rammeplanen og hvordan vi vil implementere den i vår virksomhet.


# DEL I (gjelder generelt)

## RAMMEPLAN OVER BARNEHAGENS INNHOLD OG OPPGAVER

Rammeplanen vektlegger betydningen av et kompetent personale og et godt læringsmiljø preget av lek, humor, samhørighet og fellesskap. Det legges stor vekt på samarbeid med hjemmet og foreldrenes medvirkning.

Rammeplanen understreker barns rett til medvirkning og barnehagens plikt til å ta hensyn til hvert enkelt barns forutsetninger og behov. Det er formulert tydelige krav til personalet i barnehagen. Det er også innarbeidet en sammenheng mellom Rammeplanen og skolens læreplaner. Fagområdene er i stor grad de samme som barna vil møte igjen som fag i skolen.

Rammeplanen gir retningslinjer for barnehagens innhold og oppgaver, inndelt i følgende kapitler:

* Barnehagens verdigrunnlag
* Ansvar og roller
* Barnehagens formål og innhold
* Barns medvirkning
* Samarbeid mellom hjem og barnehage
* Overganger
* Barnehagen som pedagogisk virksomhet
* Barnehagens arbeidsmåter
* Barnehagens fagområder

Rammeplanens syv fagområder:

* Kommunikasjon, språk og tekst
* Kropp, bevegelse, mat og helse
* Kunst, kultur og kreativitet
* Natur, miljø og teknologi
* Antall, rom og form
* Etikk, religion og filosofi
* Nærmiljø og samfunn

Arbeidet med de syv fagområdene vil være til stede i temaopplegg, i dagliglivet og i barnas lek og samspill, altså i det gjennomløpende innholdet i barnehagevirksomheten. For å sikre barna et allsidig tilbud i barnehagen, forutsetter Rammeplanen at alle skal få ta del i innhold fra fagområdene hvert år. Rammeplanen sier noe om hvilken kunnskap – og ferdighetsmål vi skal arbeide mot, men ikke hvilke deler av fagområdene som skal gå inn i definerte temaopplegg. Jo yngre barna er, jo mer av fagområdene og dets målformuleringer vil finnes i dagliglivet og må ivaretas der. Etter hvert som barna blir eldre, vil fagområdene få mer plass i definerte temaopplegg. Flere fagområder vil dessuten ofte være representert samtidig i et temaopplegg. Men selv for de eldste barna vil det fortsatt være nødvendig å ta vare på de muligheter for læring og opplevelser, innenfor de syv fagområdene, som ligger i hverdagsaktiviteter, i barns lek og turer i nærmiljøet.

I barnehagens planleggingsarbeid legger vi vekt på at barnehagens innhold skal være preget av kontinuitet og progresjon, noe som samsvarer med Rammeplan for barnehager. Dette gjelder blant annet i barnas møte med fagområdene. Vi vil både utarbeide periodeplaner og planlegge i et langtidsperspektiv.

Aktiviteter og opplegg innenfor de forskjellige fagområdene dette året fremkommer i årsplanens del II. Dette gjelder imidlertid i liten grad fagområdet *Antall, rom og form*, selv om vi kommer inn på det i forbindelse med 5-årsklubben på slutten av planen. Vi velger derfor å presentere dette fagområdet i den generelle delen, fordi det vil være tilstede i det gjennomgående arbeidet hvert år, utenom definerte temaer og opplegg.


### Antall, rom og form


Når det gjelder fagområdet *Antall, rom og form,* sier Rammeplanenbl.a. følgende*: Barnehagen skal synliggjøre sammenhenger og legge til rette for at barna kan utforske og oppdage matematikk i dagligliv, i teknologi, natur, kunst og kultur og ved selv å være kreative og skapende. Arbeid med fagområdet skal stimulere barnas undring, nysgjerrighet og motivasjon for problemløsing.*

*Fagområdet omfatter lekende og undersøkende arbeid med sammenligning, sortering, plassering, orientering, visualisering, former, mønster, tall, telling og måling. Det handler også om å stille spørsmål, resonnere, argumentere og søke løsninger.*

*Gjennom arbeid med antall, rom og form skal barnehagen bidra til at barna*

* *oppdager og undrer seg over matematiske sammenhenger*
* *utvikler forståelse for grunnleggende matematiske begreper*
* *leker og eksperimenterer med tall, mengde og telling og får erfaring med ulike måter å uttrykke dette på*
* *bruker kroppen og sansene for å utvikle romforståelse*
* *undersøker og får erfaring med løsning av matematiske problemer og opplever matematikkglede*

Videre i Rammeplanen er det formulert tydelige krav til personalet for hvordan man skal arbeide i retning av disse målene. Vi mener at vi daglig forholder oss til dette fagområdet, både i rutinesituasjoner som å dekke bordet, telle hvor mange barn som er i barnehagen, trekke datolapp, i ulike spill, i uteaktiviteter og i forbindelse med av- og påkledning, for å nevne noe. Dessuten arbeider vi systematisk med antall, rom og form i 5-årsklubben, noe vi kommer nærmere inn på i del II av årsplanen.



## BARNEHAGENS FORUTSETNINGER

### Samfunnsmessige forutsetninger

Tåsen skoles barnehage er en privat barnehage der ansatte ved Tåsen skole har 1. prioritet ved opptak. Ledige plasser utover dette tilbys andre barn bosatt i bydelen. Barnehagen er altså en nærmiljøbarnehage, dvs. at de fleste bor i nærmiljøet og ofte leker med hverandre også utenfor barnehagetiden.

Bebyggelsen i nærmiljøet består hovedsakelig av eneboliger, tomannsboliger, lavblokker og noen rekkehus. Det er gangavstand til buss og bane og kort vei til Nordmarka, noe som gir muligheter for fine naturopplevelser for store og små. I nærmiljøet ligger også Tåsen senter med ulike butikker og postkontor. Dessuten er det andre barnehager i nærheten som vi samarbeider med.

### Praktiske forutsetninger

Barnehagen har to avdelinger med 27 barn i alderen 1- 6 år; én stor avdeling med 20 barn (3-6 år) og én liten avdeling med 7 barn (1-2 år). Bemanningen utgjør i år 6,8 årsverk, hvorav 4 utdannet barnehagelærere (3 pedagogisk ledere + styrer). Åpningstiden er kl. 07.45-16.30.

Barnehagen har lokaler i kjelleren på Tåsen skole. Her har vi mange rom som barna kan boltre seg i. På den største avdelingen er det 3 rom; ett stort og to mindre, og på den minste avdelingen er det ett stort og ett lite rom.

Barnehagens uteområde har mange lekeapparater som gir gode muligheter til utfoldelse i lek og utfordringer for barna. I tillegg til uteområdene på skolen bruker vi dessuten lekeplassen i Blåsbortveien og de fine nærområdene som Havnabakken, Tyskertoppen og området rundt Sognsvann.

### Menneskelige forutsetninger

Både personalet, barn og foreldre representerer viktige ressurser. Personalet har ulike interesser og sterke sider som vi prøver å ta hensyn til når vi planlegger. Det samme gjelder barna, selv om barnegruppa kan sies å være ganske homogen og bære preg av å komme fra ressurssterke hjem. De representerer likevel ofte ganske ulike verdier og holdninger. Dette prøver vi etter beste evne å ta hensyn til i planleggingsarbeidet, slik at innholdet avspeiler de ulike verdisyn på en god og balansert måte.

## MÅL FOR PEDAGOGISKE VIRKSOMHETEN

### Danning gjennom omsorg, lek og læring

I 2010 kom begrepet danning inn i formålsparagrafen. Det kan være vanskelig å definere dette begrepet med få ord, men danning blir gjerne beskrevet som en livslang prosess, som handler om å utvikle evnen til å reflektere over egne handlinger og væremåter. For vårt arbeid med barna innebærer det bl.a. følgende:

* Barna har medvirkning i egen hverdag og tar egne valg
* Gjennom samtale og refleksjon i samlingsstunder og gjennom barnehagedagen, får barna forståelse for at egne valg påvirker andre
* Konstruktive og positive tilbakemeldinger på handlinger
* Lekegrupper med fokus på samarbeid
* Bruk av fortellinger, eventyr og rollespill for å reflektere over rett og galt

Forøvrig har vi som arbeider i Tåsen skoles barnehage som mål å skape trygghet og trivsel og et godt miljø for lek og læring. Dette er viktig for å gi barna selvtillit og god selvfølelse - en hovedmålsetting i alt vårt pedagogiske arbeid og en viktig forutsetning for barnas utforskertrang og livsutfoldelse. I denne sammenheng er det mange faktorer som er av betydning. Vi vil i det følgende komme inn på det mest sentrale, her beskrevet som barnehagens innhold og arbeidsmåter.



## INNHOLD OG ARBEIDSMÅTER:

### Planlegging

God planlegging er en forutsetning for et vellykket arbeid i barnehagen. Vi bør derfor starte med god planlegging som en ramme rundt arbeidet, samt innarbeide en fast dagsrytme slik at alle vet hva som skal skje. Planene skal fungere som et pedagogisk hjelpemiddel, samtidig som de gir trygghet for barn og voksne. Selv om man har en plan, må det samtidig være rom for fleksibilitet. Hvis barna er midt i kreativ lek eller opptatt av helt andre ting, må de planlagte oppleggene forskyves eller kuttes ut.

### Tilvenning

For å skape trygghet og trivsel for barna, er det viktig at de har faste tilknytningspersoner i starten, som møter dem positivt og viser nærhet og kontakt både psykisk og fysisk. Tilknytningspersonen bør være tilstede sammen med barnet så mye som mulig. På denne måten blir de godt kjent med hverandre, og den voksne lærer å tolke og svare på barnets signaler og behov på en god måte.

### Morgen og ettermiddagssituasjonen

Barn reagerer forskjellig på morgensituasjonen i barnehagen. Enkelte løper rett inn i leken sammen med andre barn, mens noen er morgentrette og heller vil sitte på fanget med en bok eller lignende. Hvordan barna blir møtt om morgenen, kan være av betydning for hele dagen og for tryggheten og trivselen i barnehagen. På samme måte er det viktig at en voksen alltid tar avskjed med barnet på en hyggelig måte før de går hjem. Rydding om ettermiddagen ca. kl.16.00 gjøres sammen med barna, som en del av det pedagogiske opplegget, men vi er bevisste på ikke å gi barna følelsen av at vi bare går og venter på at de skal bli hentet.

### Måltidene

Hvis måltidene er hyggelige, vil barna være mer avslappet og få bedre appetitt. Om noen barn ikke vil spise, er det viktig ikke å lage noe oppstyr av den grunn. De fleste regulerer seg selv helt fint. Vi voksne sitter rolig sammen med barna og snakker med dem. På denne måten blir det mindre bråk og et hyggeligere måltid for alle. Regler for hvordan vi sitter ved bordet tas opp med barna i samlingsstunden. Dette kan være med å skape matro og gjøre måltidet hyggelig for alle.

### Vår holdning til barna

Personalet i barnehagen må legge merke til og observere det enkelte barn i gruppa og være positivt innstilt og tilgjengelige overfor alle barn. De greie og snille får ofte mye positiv oppmerksomhet fra de voksne, men det er gjerne de utagerende eller lukkede barna som trenger det mest.

Vi voksne er med på å skape barnets oppfatning av seg selv. Barn ser på seg selv på grunnlag av andres reaksjoner. En av grunnene til passivitet eller utagering er et dårlig selvbilde. Et barn som bare får negative tilbakemeldinger på seg selv, tror det er slemt og gjør ting som passer inn i dette bildet. Det spiller rollen det har blitt “tildelt”. Vi vil under neste punkt, omsorg og grensesetting, utdype dette nærmere.

### Omsorg og grensesetting

Vi voksne må engasjere oss i barna og gi mye ros, omsorg og varme, samtidig som vi setter klare grenser der det er nødvendig, f.eks. ved adferd som ødelegger eller er til skade for andre. For å få

fjernet gjentagende negativ adferd gjennom veiledning, irettesettelser og/eller ved fysisk å hindre den, er det imidlertid viktig at barna i andre situasjoner blir møtt på en positiv måte. Barna må føle seg akseptert og verdsatt og vite at vi er glad i dem for å kunne ta til seg kritikken. Hvis et barn bare får negative tilbakemeldinger på seg selv, vil irettesettelser kunne få motsatt effekt, fordi den negative oppmerksomheten vil være bedre enn ingen oppmerksomhet. Barnet vil da kunne få og innta rollen som «den umulige ungen», noe vi voksne må arbeide aktivt og bevisst for å unngå skjer.

Når det gjelder regler og grenser for hva som er tillatt og ikke tillatt i barnehagen, er dette også noe som er viktig å ta opp med alle barna. Da kan de være med å si hvordan de ønsker å ha det, og lettere forstå hvorfor vi voksne må sette grenser. Vi prøver å få barna til å skjønne at vi setter grenser fordi vi bryr oss om dem og ikke forholder oss likegyldig til hvordan barn og voksne har det i barnehagen.

### Konfliktløsning

[](http://www.google.no/url?sa=i&rct=j&q=&esrc=s&source=images&cd=&cad=rja&uact=8&docid=9ko8bSSTW0C09M&tbnid=w5m8ontiBvsDoM:&ved=0CAcQjRw&url=http://www.linksidene.no/minbarnehage/bogr/pilot.nsf/vArt?Opennavigator&u=Fiskastu%C3%A5&ei=vS8fVNKLEsXuyQP39oHIDw&bvm=bv.75775273,d.bGQ&psig=AFQjCNFkxgflnYKachP1wane1i53EySLXg&ust=1411416352015589)Det er viktig å akseptere at det kan oppstå krangel og konflikter når så mange mennesker er sammen som i en barnehage. Vi vet dessuten at barn er egosentriske i sin tankegang og lett kan komme opp i konflikter av den grunn. Hvordan vi voksne hjelper og lærer barna å håndtere disse, er av stor betydning, både for deres trivsel i barnehagen og for deres følelsesmessige og sosiale utvikling. Et viktig prinsipp er at man ikke skilles som uvenner om ettermiddagen, men har klart å løse konfliktene og snakket ut om dem. Hvis ikke vil det å hevde sin mening og krangle kunne føles som noe utrygt og farlig. Det kan dessuten føre til at barna lærer å undertrykke sin aggresjon, noe vi vet er skadelig både for den psykiske og fysiske helse.

I en stor barnegruppe vil gjerne jungelloven få herske uten de voksnes ledelse og hjelp i en del konfliktsituasjoner. Hvis barn slåss eller krangler resultatløst, må vi stoppe dem og holde dem om nødvendig. Deretter bør vi få greie på hva som har hendt, uten å ta stilling i konflikten, og spørre hva begge parter ville. Det kan være lurt å unngå å bruke ordet hvorfor, fordi dette ofte innbyr til å fraskrive seg skyld, eller de svarer at de ikke vet. Før man prøver å finne fram til løsninger, kan det være lettere å få barna til å roe seg hvis den voksne forstår dem og ikke er ute etter hvem som har rett og galt. Det at vi møter barna på deres følelser, betyr også noe for deres selvfølelse; noen bryr seg om meg og hvordan jeg har det. For at barna skal lære seg å lytte til andre og vise hensyn, må vi voksne være i stand til å gjøre det samme mot dem. Vi må også vise at vi har tro på at de kan løse en konflikt og finne bedre metoder enn å slåss, krangle og skade hverandre. Etter først å ha kartlagt konflikten bør vi henvende oss til barna for å finne løsninger. Det vil da gjerne komme frem ulike forslag, noen gode og noen dårlige, og som oftest går det an å finne en løsning begge parter kan være fornøyde med. Etter hvert vil de kanskje på egenhånd klare å komme frem til kompromiss uten at vi behøver å hjelpe dem. Det er imidlertid viktig at vi gir ros og oppmuntring og viser at vi blir glade for at de har løst eller vært med på å løse problemene på en god måte. Dette kan høres vel idealistisk ut, og det skjer nok ikke alltid på denne måten i en travel barnehagehverdag. Noen ganger er barna så sinte at vi må skille dem og heller snakke med dem når de har roet seg ned. Likevel tror vi det er viktig å ha disse perspektivene å arbeide ut ifra når det gjelder den viktige delen av livet i en barnehage som konflikter og konfliktløsning er. Med denne holdningen fra oss voksne vil barna kunne lære at det finnes berettigede interessemotsetninger mellom mennesker og at det går an å løse dem.

### Språkstimulering

Språket er sterkt forbundet med intellektuell, følelsesmessig og sosial utvikling og avgjørende for barns sosiale samspill og kompetanse. Et barn med et godt utviklet språk vil blant annet ha lettere for å kommunisere med andre barn i lek og for å kunne løse konflikter verbalt. For at barnet skal utvikle et godt språk, må det være kontakt og tillit barn/voksne og barn/barn. De voksne er barnas språkmodeller og må utnytte de muligheter til samtale som ligger i rutinesituasjoner, aktiviteter og lek. Vi må snakke om det vi gjør og det barnet er opptatt av, og dessuten bruke språket til å sette ord på fortid, fremtid, tanker og følelser. I samtale med barnet gir en dessuten mye positiv oppmerksomhet, som igjen er viktig for barnets selvfølelse.

### Selvstendighetstrening

Barna må få oppgaver i barnehagen som vi vet de kan klare ut ifra alder og modenhet, og vi må oppmuntre og støtte dem til dette. De største kan dessuten få oppgaver i forhold til de minste, f.eks. ved påkledning eller på turer. Barna kan være med å handle i butikken, være kjøkkenhjelp etc. Dette kan gjøre dem stolte over å mestre ting. En annen form for selvstendighetstrening er å oppmuntre barna til å kjenne på egne følelser, ønsker og behov. Dette kan f.eks. være ved at de selv må få bestemme om de vil bli kost med, selv få kjenne etter om de fryser eller er for varme, om de er mette eller vil ha mer mat osv. Vi ser det som viktig at de får oppøve selvbestemmelse på disse områdene. Samtidig må vi voksne ha det overordnede ansvar for barnas ve og vel. Noen ganger kan det være nødvendig å utfordre dem litt og kanskje også styre dem. Men barna må få følelsen av at de er med på å bestemme selv, de må få oppleve at de spiser, kler på seg, går på do osv. for deres egen skyld. I motsatt fall er det på disse områdene duket for utallige maktkamper og konfrontasjoner. Barna kan da få behov for å trasse og demonstrere sin vilje. Dette kan gi seg utslag i at de f.eks. fryser seg blå på hendene i stedet for å ha på votter, lar være å spise selv om de er sultne osv. Men det kan også få motsatt effekt, ved at de blir mer usikre og uselvstendige og gjør det den voksne sier, uten selv å kjenne på sine følelser og behov. Dette handler også om barns rett til medvirkning, som vi kommer nærmere inn på under neste punkt.

### Barns medvirkning

Barns rett til medvirkning er nedfelt i FNs barnekonvensjon og i Barnehageloven. Barn har rett til å si sin mening i alt som vedrører dem, og deres meninger skal tillegges vekt i samsvar med alder og modenhet. Både verbalt og nonverbalt gir barna uttrykk for hvordan de har det. Vi må tolke deres kroppsspråk og være observante og lydhøre i forhold til deres handlinger, uttrykk og verbale språk. Vi må ta deres følelsesmessige uttrykk på alvor og støtte dem til å undre seg og stille spørsmål. Det å lytte til barna og gi anerkjennelse og oppmuntring, er bl.a. avgjørende for barnas selvfølelse. Vi vektlegger derfor barnas medvirkning i det daglige arbeidet og i det gjennomgående innholdet i barnehagen, noe vi håper kommer tydelig frem i årsplanen og i vårt daglige møte med barn og foreldre.

### Lære barna å vise hensyn og respekt for andre

Barna må lære å vise respekt for og ta hensyn til andre barn og voksne. De må lære at andre kan ville andre ting enn de selv, være annerledes og akseptere slike ulikheter. Dessuten må de kunne godta at de selv ikke alltid kan være i sentrum og komme først i ulike sammenhenger. Barna bør læres opp til å vise vanlig høflighet og ha omsorg for hverandre - kort sagt; - «være mot andre slik du vil at andre skal være mot deg».

### Formell læring – strukturerte opplegg tilpasset alder og/eller utviklingsnivå

I Rammeplan for barnehager heter det bl.a. følgende: *I barnehagen skal barna oppleve et stimulerende miljø som støtter opp om deres lyst til å leke, utforske, lære og mestre. Barnehagen skal introdusere nye situasjoner, temaer, materialer og redskaper som bidrar til meningsfull samhandling*.

I vår barnehage vil som regel den formelle læringen foregå i mindre grupper ut ifra barnas alder. I disse strukturerte oppleggene legger vi vekt på at barnehagen ikke skal drive spesialopplæring, men ha et allsidig og balansert tilbud der alle kan oppleve å delta på noe de er mestrer eller synes er spennende og morsomt. Dette gjelder f.eks. ved valg av tema, og i aktiviteter innenfor de estetiske fagene musikk, bevegelse, drama og forming.

Også i disse voksenstyrte oppleggene mener vi barna må lære å vise hensyn, og vi voksne må derfor sette grenser for adferd som ødelegger for andre. Etter vårt syn bør barna kunne oppleve å kjede seg litt, fordi det ikke er mulig eller riktig at hver enkelt får gjøre det de synes er mest moro hele tiden. Vi tar her selvfølgelig hensyn til barnas alder og modenhet når det gjelder hva slags adferd vi forventer av dem.

Det er forøvrig vi voksne som setter sammen gruppene og velger fagområde og innhold for oppleggene (noe som ikke forhindrer at vi kan være åpne for barnas spontane utspill). Dette fordi barna skal få en viss basiskunnskap og stimulering innenfor de ulike fagområdene. Dette er i tråd med Rammeplanen, som bl.a. sier at personalet skal utvide barnas erfaringer og sørge for progresjon i barnehagens innhold.

### Kunst, kultur og kreativitet

Kunst, kultur og kreativitet, som bl.a. innbefatter de praktisk-estetiske fagene musikk, bevegelse, forming og drama, har en sentral plass i barnehagen, også i tilknytning til de andre fagområdene. Her snakker vi ikke bare om det som er tilrettelagt av voksne, men like mye om barnas spontane uttrykk. Gjennom disse fagene kan barna utvikle fantasi og kreativitet og få selvtillit i forhold til det å uttrykke seg på forskjellige måter.

For at barna skal kunne uttrykke seg på en kreativ eller skapende måte, bør de få varierte og allsidige opplevelser som gir grunnlag for å utvikle fantasien og danne sine egne indre bilder. Men hvis barna skal være mottagelige for inntrykk gjennom opplevelser, må de også ha et åpent sanseapparat. Da er det viktig at de får tid og ro til både å oppleve og «fordøye» opplevelsene. Hvis vi stresser eller overstimulerer barna vil de sannsynligvis ikke være åpne for å kunne ta imot og bearbeide alle inntrykkene. Mange barn i dag er med på eller får oppleve så mye at de blir stresset, rastløse og ukonsentrerte. De klarer ofte ikke å være kreative og finne på ting selv. Alle opplevelsene har da ikke gitt den tilsiktede virkningen. Vi i barnehagen må arbeide for å unngå at det blir slik her. Når barna skal bearbeide sine inntrykk og gi dem form, er det viktig at vi prøver å gi barna ro til å konsentrere seg og nok plass til å utfolde seg.

Leken har også en viktig funksjon i de praktisk-estetiske aktivitetene. Det å være i leken og fantasien er en forutsetning for å kunne skape. Leken er i seg selv skapende virksomhet. Barn leker for lekens skyld. Når f.eks. plankehytta er ferdig bygget, mister den interessen. Men det er ikke dermed sagt at barna ikke er opptatt av det endelige resultatet. En vanlig oppfatning når det gjelder skapende virksomhet er at det bare er prosessen som er viktig, ikke produktet. Men ut ifra vår erfaring er det først når de også er fornøyde med resultatet eller produktet at de mister interessen for det og blir ferdige med ting. Her er det viktig at barna oppmuntres til sin egen individuelle uttrykksform, - det er deres ideer om resultatet som er viktig, ikke de voksnes.

### Uformell læring

Gjennom hele dagen i barnehagen skjer det uformell læring. Dette gjelder bl.a. i alle de vanlige hverdagsaktivitetene. Her formidles en hel del av vår kulturs skikk og bruk. Det hverdagslige livet blir derfor et viktig felt for barns læring og utvikling. Her skjer også en del uønsket læring, som f.eks. at de som roper høyest får først. Det er viktig at vi voksne er bevisste på dette og arbeider aktivt for å motvirke at slik negativ adferd skal lønne seg og få utvikle seg gjennom denne type læring.

### Modell-læring

[](http://www.google.no/url?sa=i&rct=j&q=&esrc=s&source=images&cd=&cad=rja&uact=8&docid=9uhmwjY3Qfrm5M&tbnid=tfFXXZ59XrgjaM:&ved=0CAcQjRw&url=http://ndla.no/nb/node/5415&ei=ht8eVOHVI8n4yQPopICQAw&bvm=bv.75775273,d.bGQ&psig=AFQjCNFU9bysCndMunXMPX7idsPW5lw7WQ&ust=1411395752047890)Vi voksne må være bevisste på at vi er rollemodeller i barnehagen. Barn tar etter voksne på godt og vondt. For eksempel vil vår trivsel og evne til å vise glede, humor og raushet smitte over på barna. På samme måte vil vår formidling av trygghet og styrke kunne hjelpe barna til å overvinne redsel og takle nye situasjoner. Hvis vi, både verbalt og nonverbalt, uttrykker engstelse, vil selvfølgelig barna oppfatte dette og tro at det de nå skal gjøre er skummelt eller farlig. Dessuten er det av stor betydning, både for vår rolle som modeller og for trivselen, at vi føler vi kan være oss selv og ikke opptre som «kunstige overmennesker». Vi ønsker å fremstå som personer barna kan identifisere seg med, og formidle at en blir verdsatt og akseptert selv om en ikke alltid er bare blid og oppfører seg «riktig».

### Leken og dens forutsetninger og muligheter i barnehagen

Leken er barnets sentrale virksomhet og et vesentlig bidrag til læring. I Rammeplanen heter det bl.a. følgende: *Leken skal være en arena for barnas utvikling og læring, og for sosial og språklig samhandling*. *Barnehagen skal inspirere til og gi rom for ulike typer lek ute og inne. Barnehagen skal* *bidra til at alle barn kan oppleve glede, humor, spenning og engasjement gjennom lek – alene og sammen med andre*.

I leken har barna mulighet til å prøve og feile, og de får tro på seg selv etter hvert som de klarer å mestre de ulike leker/aktiviteter. Barn lærer omverdenen å kjenne gjennom lek. De lærer å knytte vennskap og de får øvelse i å beherske sosiale normer. Dessuten overføres barnekulturen fra de større til de mindre gjennom lek, og sist, men ikke minst, utvikles fantasien og kreativiteten. Av nevnte grunner er det av stor betydning at vi i barnehagen skaper et godt lekemiljø. Vi må da først og fremst sørge for nok tid og rom for utfoldelse i lek, og at det fysiske miljøet er tilrettelagt på en slik måte at de kan leke mest mulig uforstyrret. Vi kan kalle dette de ytre rammer eller forutsetninger for leken.

Når det gjelder tid til lek er dette også noe som bør gjelde når vi er på turer ute i naturen. Her er det nok plass til å utfolde seg fritt og gode muligheter til å bruke fantasi og kreativitet. Vår erfaring er at en tur hvor barna har nok tid til å leke fritt, uten stress og mas om at de må skynde seg for å nå et eller annet, alltid er mest vellykket. Dette er kanskje også den beste måten barna kan lære å bli glad i naturen på og å ta vare på den. Tid til lek i naturen er derfor viktig, men vi er likevel ikke av den oppfatning at jo flere turer, jo bedre. Prinsippet om balanse i tilbudet bør også gjelde her (og i forholdet mellom tid til inne - og uteaktiviteter).

Som nevnt er det å avsette nok tid til lek i barnehagen, både ute og inne, viktig. Mange barn opplever i dag mye stress i forbindelse med forflytninger, oppbrudd og avbrudd og synes det er godt bare å være i ro og leke uforstyrret. Ofte merker en at barnas behov er annerledes enn det vi personalet eller foreldre mener/tror er viktig og riktig. Som voksne i barnehagen må vi imidlertid observere og være lydhøre overfor barna, og ha som mål at alle skal få et tilbud vi ser de trives og er tilfredse med, - og det er barna med hele deres kroppsspråk og verbale uttrykk som gir oss de viktigste tilbake- meldingene på om vi lykkes med dette.

Når det gjelder selve leken, enten den forgår ute eller inne, bør vi voksne alltid ha et overblikk over gruppa og det enkelte barn. På den måten får vi vi observert samspillet mellom barna, både positivt og negativt, og oppdaget situasjoner hvor vi må gripe inn. Barn liker dessuten ofte at vi voksne deltar i lek sammen med dem, men det bør skje på deres premisser. Vi behøver ikke bryte inn i lek som er godt i gang og som fungerer bra. På den annen side er det viktig at vi er oppmerksomme på de passive barna, de som selv ikke tar initiativ, og trekker dem med i lek. Da kan det være nødvendig at vi voksne prøver å påvirke og bygge opp leken innenfra. Ved å gi de passive barna viktige roller, kanskje sammen med oss voksne, kan vi være med på å gi dem en høyere status i gruppa og mer tro på seg selv. Etter hvert vil de da kunne tørre å slippe seg mer løs og ta initiativ til lek på egenhånd.



### Lekegrupper

Vi ser det som viktig å ha lekegrupper hver uke på stor avdeling. En liten gruppe med 2-4 barn skal her få oppleve en rolig atmosfære hvor det blir lagt til rette for lek, læring og god kommunikasjon mellom barn/barn og barn/voksen. Det er et viktig mål for lekegruppene at barn som strever med å komme inn i lek med andre på en god måte, får veiledning og hjelp til å innordne seg lekens uskrevne regler og utvikle vennskap og relasjoner til andre barn. Lekegruppene vil kunne bidra til at barna utvikler sosial kompetanse; lære å vise hensyn til hverandre, vente på tur, løse konflikter, samarbeide, oppleve mestring etc. Dessuten vil vi fokusere på språk- og begrepstrening. I dette arbeidet benytter vi bl.a. ulike typer pedagogisk språkmateriell. Vårt mål er at lekegruppene skal støtte barna både i deres sosiale og kognitive utvikling.

Kråkespillet er eksempel på et spill vi bruker med de yngre barna i lekegruppe. Det trener farger,

samarbeid og motorikk.

### Kognitiv utvikling

Tidlig barndom er ikke bare en periode med stor fysisk vekst, men også en tid med stor mental utvikling. Kognitive evner forbundet med minne, oppmerksomhet, problemløsning og tenkning preger barna på ulike måter ut ifra hvilket utviklingstrinn de befinner seg på. Det er derfor av stor betydning at vi i barnehagen støtter barnas medfødte ønske om utvikling og læring. Vi vet at læring og utvikling hele tiden skjer spontant. Derfor er vi oppmerksomme i forhold til ulike situasjoner barna møter i det daglige og bruker disse situasjonene bevisst for å nå pedagogiske mål. Samtidig planlegger vi og organiserer forskjellige aktiviteter, spill og oppgaver som stimulerer de enkelte kognitive områdene, for eksempel:

* sortere og klassifisere ulike ting ut ifra form, farge og funksjon
* sammenligne, finne likheter og forskjeller mellom ting/bilder
* sette ting sammen/puslespill
* følge et mønster
* spille memory

Vår oppgave er å hjelpe barna til å utvikle sine ferdigheter og utnytte nye erfaringene til bedre å forstå verden rundt seg. Samtidig må de få oppleve stolthet over stadig å kunne mestre mer og mer.

«Skal man føre et menneske noe steds hen, så må man finne mennesket der mennesket er»

Søren Kierkegaard (1813‐1855)

### Sosial kompetanse

Mye av det som er beskrevet tidligere under innhold og arbeidsmåter handler om å utvikle sosial kompetanse hos barna. Begrepet sosial kompetanse kan defineres som evnen til å mestre samspill med andre på en sosialt akseptert måte. Ifølge forskning på området har man kommet frem til enkelte ferdigheter som hører inn under begrepet sosial kompetanse; empati, selvkontroll, pro-sosial adferd, selvhevdelse, problemløsning, glede og humor.Det å utvikle sosial kompetanse hos barn er en kontinuerlig prosess der man planmessig og systematisk observerer, iverksetter tiltak og vurderer resultatene.

Hva vil vi observere?

1. Hvilken kompetanse har barnet / Hva mestrer han / hun?
2. I hvilke situasjoner oppstår problemer eller konflikter og hva er årsaken?

Tiltak:

1. Vi voksne må se etter de gode handlinger hos barna og vektlegge dem. Andelen av positiv respons

skal være mye større enn korrigering av det negative. Positiv forsterking for å oppnå ønsket

adferd har vist seg å gi langt bedre resultater enn negativ forsterking.

1. Påpeke barnets positive/negative handlinger og hvilke konsekvenser det har på andre.
2. Ta opp positive og negative ting med barna, både når de skjer og i gruppesamlinger. Det kan f.eks.

være at noen blir lei seg fordi de ikke får være med på en lek, og hvilke tanker barna selv har om

dette i forhold til det å ta hensyn til hverandre.

1. Bevisstgjøre barna på deres medansvar for de andres trivsel i barnehagen.
2. Fokusere på toleranse, det å akseptere og respektere ulikheter, at andre kan være

annerledes og ville andre ting enn dem selv, samtidig med at vi understreker det positive ved at

mangfoldet får utvikle seg.

1. Bruke dramatisering/rollespill, bøker, fortellinger, bilder, hånd-dukker, musikk, sangleker,

forming mm., for å gjøre barna bevisste på sine egne holdninger og handlinger.

1. Lære barna turtaking gjennom å passe på at det ikke skal lønne seg å rope høyest og være først

hele tiden, men rose det å være høflig, vente på tur og vise hensyn.

1. Lage positivt formulerte regler for sosialt samvær, hva de kan og bør gjøre positivt for hverandre.

Eksempelvis må alle få bestemme av og til, alle må få være først noen ganger, du skal hjelpe dem

som er mindre enn deg eller andre som trenger det, du kan trøste den som er lei seg eller si i fra

til en voksen. Med andre ord, oppdra barna til å utvikle sosial samvittighet.

1. Legge til rette for at barna får brukt energien i positivt aksepterte former, ved f.eks. turer i

naturen, fysisk aktivitet, lekeslossing, jage-fangelek m.m.

1. Aktiv voksendeltagelse i lek, spesielt der barn ikke kan innordne seg lekens uskrevne regler.



## 

## 

## 

## 

## RESULTAT OG VURDERING

### Personalsamarbeid

Et godt personalsamarbeid ser vi på som en forutsetning for å oppnå gode resultater i det pedagogiske arbeidet med barna. Skal vi nå våre felles mål, er det avgjørende at vi fungerer godt sammen og trives på jobben. I denne forbindelse er det viktig at daglige rutiner og arbeidsfordeling er organisert slik at problemer og konflikter kan forebygges og unngås. Viktige stikkord for et godt samarbeid er også god informasjon, åpenhet, respekt, raushet, tillit og ansvar. Den enkeltes sterke sider, interesser og engasjement må utnyttes slik at vi føler vi har en utfordrende og stimulerende arbeidsplass. Vi vil da kunne øke arbeidsgleden og dermed skape et godt klima for store og små.

### Foreldresamarbeid

En positiv innstilling til foreldrene vil være nødvendig for et godt samarbeid. Ved at vi er åpne og positive vil det være større mulighet for at foreldrene blir aktive og engasjerte i forhold til barnehagen. Ved å lytte til foreldrene, som kjenner barnet sitt best, vil vi dessuten kunne øke vårt kjennskap til og forståelse for barnet. På den annen side vet vi mest om hvordan barnet er i barnehage-situasjonen. En gjensidig åpenhet og tillit, hvor vi sammen kan bli enige om mål, eventuelle tiltak og vurdere resultatene, vil være til stor hjelp i arbeidet med barna. Og hvis vi ansatte i barnehagen noen ganger tar opp negative ting med foreldrene, er det fordi vi ikke forholder oss likegyldige, men bryr oss om og er glad i barna og ønsker det beste for dem.

### Vurdering

Vurdering er å beskrive, analysere og fortolke en innsats og hvilke virkninger den har. Vurderings-arbeidet må omfatte hele den pedagogiske virksomheten; det enkelte barns utvikling, det sosiale samspillet i barnegruppa, personalsamarbeidet og foreldresamarbeidet.

Metoder som vil bli benyttet er systematiske observasjoner, barneintervju, samtale med barna enkeltvis og i gruppe, medarbeidersamtaler, foreldresamtaler og gruppediskusjoner. Dessuten vil personalmøtene bli brukt til vurderingsarbeid. Her setter vi oss nye mål for arbeidet og hvilke tiltak og metoder vi vil benytte videre. På hvert personalmøte tas dessuten personalsamarbeidet opp til vurdering, hvordan rutiner og arbeidsfordeling fungerer og eventuelle problemer eller konflikter, som vi prøver å finne gode løsninger på i fellesskap.

For å trekke alle foreldrene med i vurderingsarbeidet benytter vi også foreldremøtet på slutten av året. I forkant av møtet får alle utlevert et evalueringsskjema som omhandler ulike sider ved den pedagogiske virksomheten. Resultatene blir presentert og tatt opp til diskusjon i plenum.

Gjennom målrettet pedagogisk arbeid; planlegging, gjennomføring og vurdering, håper vi å kunne gi barna et godt, trygt, spennende og lærerikt barnehageopphold og kvalifisere dem for fremtidige utfordringer.

### PLAN OVER VAKTORDNING OG DAGSRYTME 2019/2020

**Vaktordning**

Tidligvakt (tv1): 07.45 – 14.45 / 08.00-15.00 (barnehagelærer)

Tidligvakt (tv2): 07.45 – 15.15 (assistent)

Mellomvakt (mv 1) 08.30- 15.15 (15.30) (barnehagelærer) -16.00 (assistent)

Mellomvakt (mv2) 09.00-16.30 (assistent)

Seinvakt (sv): 09.45/10.00 – 16.30 (barnehagelærer)

**Dagsrytme**

(Det som gjelder bare liten avd. med grønn skrift, det som gjelder bare stor avd. med blå skrift)

|  |  |  |
| --- | --- | --- |
| **TID** | **AKTIVITET** | **VAKT** |
| 07.45  08.30  09.00  09.30  09.45  10.00  10.15  11.00  11.00  12.15  13.45  ca14.15  14.30  15.00  15.30  15.40  16.00  16.15  16.30 | Barnehagen åpner. Mottagelse av barn. Frilek. To av personalet til stede.  Barn som kommer tidlig, kan spise frokost.  3 av personalet til stede. En kan lese/spille, to må være tilgjengelige for å ta imot de barna som kommer.  Frukt  Påkledning, de minste går ut  Frukt  Alle barna skal ha kommet! De som ikke har anledning til å komme innen kl. 09.45 skal ringe og gi beskjed.  Innkjøp av mat 3 dager pr. uke  Rydding (de dagene det er planlagte aktiviteter)  Ulike strukturerte aktiviteter under ledelse av de voksne.  Bleieskift  De minste spiser  Soving  Samlingsstund  Dekke bordet  Wc  Smøremåltid  Rydde av bordet  Påkledning  Frilek ute / de største  2åringene (og evt. 3åringene) sover/hviler  Tidligvaktene og mellomvakt 1 har pause  Mellomvakt 2 og seinvakt har pause når tidligvaktene og mellomvakt 1 en er ferdige med pause. Mv2/sv hjelper ev til med påkledning av sovebarna før pause  Lese-/sangstund?  Matpakke/de minste  Rydding ute/de største  Ta ut av oppvaskmaskinen og dekke bordet  Barna kommer inn  Garderobe/vask  Matpakke/de største  Frilek / lesing / rolige aktiviteter / hviling?  Barna rydder etter egen lek ved henting, gjelder også ute  Når vi er ute, går vakten som er ferdig 16.00 inn og rydder på badet, tar ut av oppvaskmaskinen og rydder inn madrassene  Rydding sammen med barna  Mellomvakt 2 og seinvakt rydder ferdig og feier gulvene  Dagen er slutt, personalet låser og går hjem | tv1 og tv2 begynner  mv1 begynner  mv2 begynner  sv begynner  Se egen plan/rutiner for samling, wc, dekke på og rydde av bordet  tv, mv1 mfl.  m2/sv  Liten avd. eller mv1 på stor avd.  mv2/sv  mv1  mv2/sv |

Samlingsstundens innhold:

* Godmorgensang.
* Trekke datolapp – se på været – synge.
* Snakke om det som barna er opptatt av.
* Bestemme regler sammen med barna.
* Lese bok/eventyr – rim/regler – sanger.
* Avslutningssang.

## FASTE BEGIVENHETER I BARNEHAGEN

|  |  |
| --- | --- |
| På høsten: | På våren: |
| * Kosedyrfest * Høstfest * Foreldremøte * Dugnad * Lucia 13. desember * Nissefest | * Karneval * Foreldremøte * Dugnad * 17. mai feiring (15. mai) * Overnattingstur for 5-årsklubben * Sommeravslutning |

Foreldrekaffe

Det vil bli foreldrekaffe annen hver måned fra kl. 15.30 - 16.30. Datoene blir kunngjort på

ukeplanen og sendt på e-post.



# DEL II(gjelder spesielt for barnehageåret 2019-2020)

## DE SYV FAGOMRÅDENES PLASS I BARNEHAGENS INNHOLD OG OPPLEGG

Det vil framgå av årsplanen at alle de syv fagområdene i *Rammeplan for barnehager* er representert i barnehagens innhold og opplegg. Fagområdene vil både være til stede i definerte temaopplegg, strukturerte aktiviteter og som en naturlig del av det daglige livet i barnehagen. Rammeplanen sier også noe om at man skal planlegge i et langtidsperspektiv, slik at fokuset på de enkelte fagområdene kan variere fra år til år, noe vi tar hensyn til i planleggingsprosessen.

Vi har i år valgt å ta for oss temaer knyttet til natur, samfunn og kultur. Temaene dette barnehageåret vil være *Dinosaurer,* i høstsemesteret, *Foruts barneaksjon i Sierra Leone*, etter jul og *Insekter og småkryp,* på våren*.* I disse temaarbeidene vil de fleste av Rammeplanens syv fagområder inngå, som *Kommunikasjon*, s*pråk og tekst*, *Kunst, kultur og kreativitet*, *Natur, miljø og teknologi,* *Nærmiljø og samfunn* og *Etikk, religion og filosofi.* Når det gjelder fagområdet *Etikk, religion og filosofi,* vil det som omhandler religion i hovedsak tas opp i samlingsstunden i forbindelse med høytider og tradisjoner, men også i samtale i forbindelse med barnas undring omkring temaet.



AKTIVITETSPLAN HØSTEN 2019 (egen plan for desember)

|  |  |  |  |  |  |
| --- | --- | --- | --- | --- | --- |
| **Rom** | **Mandag** | **Tirsdag** | **Onsdag** | **Torsdag** | **Fredag** |
| **Store- rommet** | (Ha-med-dag)  Frilek | Formingsaktivitet på formiddagen når det ikke er heldagstur | Temaarbeid:  Dinosaurer,  4- og 5-åringene  kl.10.15 | Morgenmaling (partall-uker)  Kl. 7.45-9.15  Eventyrstund kl.11.00  2 -4-åringene | Matlaging |
| **Liten avd.** |  |  | Musikkstund for de yngste på stor avd. sammen med liten avd. kl.10.15 | Tur kl.9.15-11/14 (oddetall-uker) for de yngste på stor avd. (2- og 3 åringene) + de eldste på liten avd.  Ikke hvis tur tirsdag |  |
| **Puterommet** | 5-årsklubb | Frilek, delt  gruppe | Musikk/sangleker  4- og 5-åringene, kl.11.00 | Frilek, delt  gruppe | Frilek, delt gruppe |
| **Kontor/ personalrom** | Lekegruppe  2-4 barn + en voksen kl.10.15  (Assistentmøte + Kine, annenhver uke kl. 12.30-13.15) |  | Lese-/lekestund  2- og 3-åringene  kl.11.00  (Ped.ledermøte/planleggingsmøte  kl.12.30-13.30) |  | Språk-/lekegruppe 2-4 barn + en voksen kl. 9.15  eller 10.15 |
| **Aktiviteter utenfor bhg.** | Bading annenhver uke (oddetall-uker) kl.13-13.45 (ikke barn som skal sove) | Heldagstur for alle på stor avd. kl.10.15-14.45 (partall-uker)  Hel-/halvdagstur for 4- og 5-åringene (oddetall-uker) Ev tur for de største på liten avd. + de minste på stor. |  | Friluftskole/tur for 5-åringene |  |
| **Gymsal** | Gymsal liten avd. Kl.9.30-10.30 (10.15)  Gymsal stor avd.?  11.45-12.40 |  |  | Gymsal stor avd.?  Kl. 11.45-12.40 |  |

**Handle mat på stor avdeling: Tidligvakten mandag, tirsdag/onsdag og torsdag. Den som skal lage mat eller bake på fredag må gjøre klar handleliste til dette senest torsdag morgen.**

## AKTIVITETSPLAN VÅREN 2020

|  |  |  |  |  |  |
| --- | --- | --- | --- | --- | --- |
| **Rom** | **Mandag** | **Tirsdag** | **Onsdag** | **Torsdag** | **Fredag** |
| **Store- rommet** | (Ha-med-dag)  Frilek | Formingsaktivitet på formiddagen når det ikke er heldagstur | Temaarbeid (januar-midten av mars): Foruts barneaksjon i Sierra Leone*,*  4- og 5-åringene kl.10.15  Fra mars: Insekter og småkryp | Morgenmaling (partall-uker)  Kl. 7.45-9.15  Eventyrstund kl.11.00,  2 -4-åringene | Matlaging |
| **Liten avd.** |  |  | Musikkstund for de yngste på stor avd. sammen med liten avd.kl.10.00 | Tur kl.9.15-11? (oddetall-uker) for de yngste på stor avd. (2- og 3-åringene) + de eldste på liten avd.  Ikke hvis tur tirsdag. | . |
| **Puterommet** | 5-årsklubb | Frilek, delt  gruppe | Musikk/sangleker  4- og 5-åringene kl.11.00 | Frilek, delt  gruppe | Frilek, delt gruppe |
| **Kontor/ personalrom** | Lekegruppe  2-4 barn + en voksen kl.10.15  (Assistentmøte + Kine, annenhver uke kl. 12.30-13.15) |  | Lese-/lekestund  2- og 3-åringene  kl.11.00  (Ped.ledermøte/  planleggingsmøte  12.30-13.30) |  | Språk-/lekegruppe  2-4 barn + en voksen kl. 9.15 eller 10.15 |
| **Aktiviteter utenfor bhg.** | Bading annenhver uke kl. 13-13.45 (ikke barn som skal sove) | Heldagstur for alle på stor avd. kl.10.15-14.45 (partall-uker)  Hel-/ halvdagstur for 4- og 5-åringene (oddetall-uker) Ev tur for de største på liten avd. + de minste på stor. | Megakor - én gang i mnd. 5-åringene kl.11.30 | Friluftskole/tur for 5-åringene |  |
| **Gymsal** | Gymsal liten avd. Kl.9.30-10.30 (10.15)  Gymsal stor avd.?  11.45-12.40 |  |  | Gymsal stor avd.?  Kl. 11.45-12.40 |  |

**Handle mat på stor avdeling: Tidligvakten mandag, tirsdag/onsdag og torsdag. Den som skal lage mat eller bake på fredag må gjøre klar handleliste til dette senest torsdag.**

## TEMAARBEID

Vi har som vanlig ikke satt opp årstider som eget tema, fordi dette inngår som en naturlig del av barnehageåret, f.eks. i samlingsstund, musikk, turer, formingsaktiviteter og i 5-årsklubben. Gjennom årets temaarbeid vil de fleste av Rammeplanens syv fagområder være representert.

### Dinosaurer

MCj04245960000[1]På høsten vil vi ta for oss temaet dinosaurer, som en del av fagområdene – Natur, miljø og teknikk- og -Kunst,kultur og kreativitet-jfr. Rammeplan for barnehager. Vi tror dette er et tema som vil fenge barnas nysgjerrighet og fantasi. De fleste kjenner dinosaurer fra før, gjennom bøker og barne-tv. Det finnes mye stoff og materiell om dette temaet som passer for aldersgruppen 4-5 år. Vi har flere modeller av plast i barnehagen, i tillegg til faktabøker, billedbøker og fortellinger om dinosaurer.

MCj04160680000[1]

Mål:

* Gi barna kunnskap om ulike typer dinosaurer
* Språk- og begrepstrening
* Gi barn kjennskap til matematiske motsetninger, slik som; stor-liten, tung-lett og rask-treg
* Stimulere barnas nysgjerrighet, fantasi og tenkning gjennom rollelek, høytlesning og samtaler med barna
* Stimulere til kreativitet og skaperglede gjennom ulike formingsaktiviteter

Metoder:

* Ta for oss de ulike dinosaurmodellene vi har i barnehagen; snakke med barna og se i bøker om hvordan de ser ut, hva slags type dinosaur det er, om de var planteetere eller kjøttetere
* La barna fargelegge opptrykte tegninger av forskjellige typer dinosaurer, male egne bilder, forme sine egne dinosaurfossiler med trolldeig og lage dinosaurfotspor
* Benytte puslespill med dinosaurmotiv
* Lytte, synge og bevege oss til dinosaursanger (cd i barnehagen).
* Besøke Naturhistorisk museum for å se på dinosaurskjellett og fossiler.



### FORUTs barneaksjon fra Sierra Leone, ”Nanah og løvefjellet”

Barnehagen har i år valgt å være med på en av FORUTs barneaksjoner. Vi skal støtte aksjonen *Nanah og løvefjellet.* Gjennom temaarbeidet vil barna bli kjent med 4-åringen Nanah og hennes familie og få innblikk i og forståelse for hvordan hverdagslivet i Kareneh arter seg, uten at vi fokuserer på nød og elendighet.



Mål:

* Gi barna økt forståelse for ulike kulturers egenart, kunnskap om global urettferdighet og at det nytter å hjelpe.
* Skape økt toleranse og forebygge fremmedfrykt gjennom å gi kunnskap om mennesker fra andre nasjoner og kulturer.
* Få innsikt og forståelse for hvordan hverdagslivet i landsbyen Kareneh arter seg.
* Gi barna gode opplevelser gjennom å bli kjent med andre kulturers egenart

Metode:

* Ved å snakke om og vise bilder og filmer fra Sierra Leone, ønsker vi å formidle hvordan det er å være barn i landsbyen Kareneh
* Lese fortellinger fra Sierra Leone, men også bøker og eventyr fra Afrika generelt
* Tegning / forming i tilknytning til opplegget
* Basar til inntekt for FORUTs barneaksjon i Sierra leone
* Barna skal få erfaring med å lage og smake afrikansk mat
* Lytte til afrikansk musikk og lære barna sanger om og fra Afrika
* Fremføre sanger på foreldrekaffe, basaren og sommeravslutningen



### Insekter og småkryp

På våren kommer vi til å ta for oss temaet *Insekter og småkryp*, som er noe barna kjenner litt til fra før og noe de naturlig får kjennskap til når vi er på tur i skogen. Det å studere insekter og småkryp og vekster/blader som disse har spist på, oppleves gjerne spennende og interessant for både små og store. Vi kan dessuten løfte på steiner og se hva som rører seg under dem eller fange insekter og småkryp og titte på dem gjennom en lupe.



BESTØVER: Biene er på jakt etter nektar, og tar LARVER: Eggene legges inne i de sekskantede

samtidig med seg pollen fra han- til hunplantene. cellene der de utvikler seg til larver. Dette er


dronelarver.

Vi kommer denne gangen til å ha hovedfokus på bier, meitemark og edderkopper, men vil også ta for oss bl.a. maur, marihøne, sommerfugl og tusenbein. Hverken edderkopp, meitemark eller tusenbein er insekter, men blant småkryp barna ofte opplever som spennende. Det som kjennetegner et insekt er at det har seks bein, hode, bryst og bakkropp, og de fleste har vinger. Edderkopper har f.eks. åtte bein, bare forkropp og bakkropp og aldri vinger.

Mål

* Stimulere barnas nysgjerrighet og undring i forhold til livet i naturen
* Gi barna gode opplevelser slik at de kan bli glad i og få respekt for naturen og dens mangfold
* Lære barna litt om noen av våre vanligste insekter og småkryp; hva de heter, hvordan de ser ut, hvordan de lever, hvilken nytte de gjør og hvorfor de er så viktige for livet på jorda

Metode:

* Se på bilder/snakke om insekter og småkryp og være åpne for barnas spørsmål og undring
* Benytte faktabøker, billedbøker, eventyr, sanger og vers i formidlingen
* Se film om hvordan enkelte insekter lever
* Utforske insekter og småkryp på lekeplassen og på turer i skogen
* Følge en meitemark gjennom en hel uke og snakke om hvorfor den er viktig for at planter skal kunne vokse og gro i jorda
* Snakke om bienes betydning for matproduksjonen, hvorfor de har minket i antall de senere årene og hvordan vi kan være med å ta vare på dem, jfr. prosjekt Bybi i Oslo.
* Tegne, male og lage insekter og edderkopper av ulike materialer + lage edderkoppspinn av garn
* Avslutte temaet med å lage edderkopper av gelé og lakristråder

**Litt faktaopplysninger og bilder av noen helt spesielle edderkopper som vi kommer til å la barna stifte bekjentskap med…….**

**Verdens kuleste edderkopp?**

**Dyret på bildet er Australias største hoppende edderkopp.**



**Hoppeedderkopper**

Det finnes rundt 5000 ulike hoppeedderkopper, alle med to store øyne som ser fremover, og tre par mindre øyne i tillegg. Alle hoppende edderkopper er små, de største to centimeter lange. Men de er fantastiske jegere, og kan hoppe flere ganger sin egen kroppslengde.  Noen av dem spinner en tråd, som de slenger seg i slik at de kan nå insekter som sitter på undersiden av blader.

**Også i Norge** Her i Norge finnes det ca. 30 kjente arter hoppeedderkopper. Alle er godt under en centimeter store og helt ufarlige for mennesker. Den letteste å kjenne igjen er sebraedderkoppen med de sorte og hvite stripene. Den kan man finne på husvegger over hele landet.



Sebraedderkopp, en norsk hoppeedderkopp.

## MUSIKK / DRAMA

Det kan noen ganger være vanskelig å skille mellom musikk, bevegelse og drama fordi disse fagene ofte går over i hverandre. Vi har valgt å sette opp musikk / drama, der begge disse fagene, mer eller mindre, inngår i oppleggene.

**Mål:**

* Skape sang - og musikkglede
* Gi barna rytmefølelse
* Lære litt om dynamikk - sterkt/svakt i musikken, og hvorfor dette er viktig når vi

skal spille sammen og uttrykke tekst og melodi

* Gi barna selvtillit i forhold til det å uttrykke seg på forskjellige måter med kroppen
* Økt kroppsbevissthet gjennom dans og bevegelse
* Stimulere fantasien
* Samarbeid og fellesskapsfølelse
* Styrke barnas kulturelle identitet gjennom sanger, sangleker og eventyr

**Innhold og arbeidsmåter:**


* Vi synger, klapper og beveger oss til ulike rytmer
* Lyttetrening - vi bruker instrumenter med forskjellige klangfarge til blant annet å få fram


tekst og melodi

* Vi spiller på rytmeinstrumenter, en og en og sammen i “orkester”
* Dramatisering av eventyr

Etter påske vil vi arbeide med syngespillet *Jonas i jungelen*, som barna fremfører på

sommeravslutningen.





## FORMING

Vi planlegger å ha morgenmaling på stor avdeling annenhver torsdag, de ukene det ikke er formingsaktivitet på tirsdag pga. heldagstur. Dvs. at tidligvakten setter frem maling, slik at de som har lyst kan sette seg å male når de kommer i barnehagen (kl.7.45-9.15). Formingsaktivitetene annenhver tirsdag kl.10.15 vil hovedsakelig være knyttet til temaarbeid, årstider, høytider og tradisjoner. Vi vil her benytte forskjellige materialer og teknikker.

**Mål:**

* Gjøre barna trygge på og kjent med ulike materialer
* Gi barna selvtillit i forhold til det å forme og lage ting med hendene
* Utvikle kreativitet og skaperglede
* Finmotorisk trening

**Innhold og arbeidsmåter:**

* Maling, fargelegging
* Klipping, liming
* Forming med trolldeig, stoff, tre, naturmateriale m.m.

## EVENTYRSTUND (for 2-4-åringene)

Målet med eventyrstunden er å stimulere fantasien og rolleleken, skape trygghet, kontakt og fellesskap, samtidig som vi driver kulturformidling og språk- og begrepstrening.

I eventyrstund for 2-4-åringene har vi dessuten som mål å tilpasse formidlingen til nettopp denne aldersgruppen. Vi leser her bildebøker og enkle eventyr. I formidlingen av eventyrene vil det også være aktuelt å bruke flanellograf, hånd-dukker og ulike rekvisitter. Dessuten vil vi være åpne for barnas spontane rollelek i forbindelse med fortellingene, hvor de f.eks. ønsker å være de ulike figurene vi leser om. De voksne vil her være med å hjelpe og støtte barna i leken, på barnas premisser, uten å ta styringen og «overkjøre» deres spontane uttrykk.

[](http://www.google.no/imgres?imgurl=http://spotonlists.com/wp-content/uploads/2013/01/Story-telling.jpg&imgrefurl=http://isabelipraksis.blogspot.com/&h=720&w=540&tbnid=lHSE17nPpEMMLM:&zoom=1&docid=Zr-jTzwV3T4l2M&hl=no&ei=jCcfVNTUI-v8ywPJ1IEw&tbm=isch&ved=0CB0QMygVMBU4ZA&iact=rc&uact=3&dur=2338&page=8&start=105&ndsp=18)

## 5-ÅRSKLUBB (for skolestarterne)

I 2013 kom det en ny, revidert utgave av kommunens *Oslostandard for sammenheng mellom barnehage og skole*, som vi også følger, bl.a. gjennom arbeidet i 5-årsklubben. Denne skal sikre at flest mulig barn får en god overgang til skolen og at skolen får relevant informasjon for tidlig tilrettelegging.

Det er i år syv barn i 5-årsklubben og vi har lagt opp til at det her blir en del skoleforberedende aktiviteter. Dette vil være tilpasset utviklingstrinnet 5-åringene befinner seg på. De vil bl.a. få oppgaver og øvelser som er med å forberede dem til å lese, skrive og arbeide med mengder. Vi kommer til å trene på begreper som stor – større - størst, mye - mer - mest, like mange, sortering og dessuten motsetninger som over - under, høy – lav, etc. Vi vil arbeide med ulike former; sirkel, trekant, firkant (mangekanter) og har som mål at alle skal lære tallmengdene og tallsymbolene fra 1 til 10. Barna skal bli kjent med alfabetet (spesielt de mest brukte bokstavene; SILOREMA) og vi har som mål at alle skal kunne skrive navnet sitt før skolestart. I tillegg blir det en del høytlesning, språkleker, rim og regler i 5-årsklubben.

Vi starter opp på høsten med at barna får hver sine to arbeidshefter, *Bokstavlek* og *1, 2, 3 - lek med* *antall, rom og form*, som bygger på gjeldende *Rammeplan for barnehager.* Disse heftene inneholder mange spennende og lærerike oppgaver som knyttes til samtale, undring, utforsking, lek og ulike skoleforberedende aktiviteter.

Annet pedagogisk materiell og bøker vi benytter:

1. Jonas nesten skolegutt m/cd (Hogne Moe)
2. *Språkleker (*Jørgen Frost og Annette Lønnegaard)
3. Smartboard med ulike pedagogiske program og øvelser
4. Treningskort med bokstaver, tall og bilder

## SAMARBEID MED ANDRE BARNEHAGER

For at barna skal bli kjent med noen de skal gå på skole sammen med, samarbeider vi med barnehager i nærheten om forskjellige opplegg. Dette gjelder 5-åringene. Det blir Megakor for alle 5-åringene i gamle bydel Sogn på våren 2020. Dessuten er vi godt i gang med friluftskole hver torsdag sammen med Ullevålsletta, Eikenøtten og Bukken Bruse barnehage. Vi avslutter med overnattingstur til Sæteren Gård på våren, mandag 25 mai til tirsdag 26 mai.

I tillegg blir det skiskole på Trollvann for alle 5åringene, sammen med mange andre barnehager, i uke 3-7 (5 ganger).



## AVDELING MED 1- og 2-ÅRINGER

Vi har en liten avdeling med 7 barn i alderen 1-2 år. I starten av barnehageåret er det spesielt viktig å gjøre de nye barna trygge på de voksne, de andre barna og omgivelsene. For å oppnå dette er det helt avgjørende at de i starten har en tilknytningsperson som går inn i et nært samspill med dem og ser og svarer på deres behov på en tydelig, god og omsorgsfull måte.

Samspill og språkutvikling er grunnleggende i denne alderen. Men samspill fremmer ikke bare barns språkutvikling. En rekke undersøkelser viser betydningen av et nært samspill, både for barns emosjonelle, kognitive og sosiale utvikling. Det enkelte barnet skal få vokse og utvikle seg i samspill med andre, i et miljø hvor det blir tatt hensyn til deres utviklingsnivå og der barnets egenart blir anerkjent og ivaretatt. Også i denne aldersgruppen har leken stor betydning, både fordi den har en egenverdi og fordi den er barnas mest naturlige læringsarena. Gjennom lek og samvær med barna vil den voksne kunne lære dem å dele på ting, hjelpe til med konfliktløsning og drive språk- og begreps- trening. I leken skapes dessuten kontakt og nærhet, glede og humor, både mellom barna og mellom voksne og barn.

Vi vil i noen situasjoner blande de to avdelingene slik at vi får et fellesskap mellom alle i barnehagen, voksne og barn. Det er f.eks. naturlig at de minste barna er sammen med de store tidlig på morgenen, før alle de store er kommet, og sent på ettermiddagen når mange er hentet. Dessuten er det også aktuelt at noen store barn kan komme på besøk til de minste av og til, noe som pleier å være populært for alle.

Vi har noen faste aktiviteter i løpet av en uke. Torsdager er i utgangspunktet turdag, men vi ser an vær og føreforhold. På turdagen må barna komme innen kl.9.15. Vi gir nærmere beskjed om turer på ukeplanen som sendes ut på torsdager. Onsdager er det musikkstund sammen med 2- og 3-åringene på stor avdeling. Vi håper også at vi kan benytte oss av gymsalen på skolen en gang i uken, slik som tidligere år. 2- og 3-åringene på stor avdeling får tilbud om å være med liten avdeling også på dette og evt. på enkelte turer før 1.måltid. Ellers prøver vi å ha en liten lese-/sangstund eller forming på morgenen eller etter soving. Det pleier dessuten å være et ønske fra foreldrene at barna er ute minst én gang om dagen. Dersom barna har aktiviteter på formiddagen og ikke fått vært ute da, prøver vi å la dem få en tur ut etter andre måltid, men det forutsetter at stor avdeling også er ute på ettermiddagen. (Dersom bare liten avdeling går ut på ettermiddagen, kan mellomvakten risikere å være alene med 7 små barn etter at tidligvakten går kl.15.15. Dette anser vi som ikke forsvarlig og det blir dessuten umulig å gå inn for å skifte bleier). Forøvrig vil utetiden på liten avdeling være fra kl. 9.15 - 10.45 etter høstferien. Før høstferien benytter 1.trinn området i lillefri, kl.10-10.15.

Vi ser fram til et fint år sammen med de yngste barna og skal gjøre vårt til at barnehagen blir et godt og trygt tilbud for denne aldersgruppa.



## SLUTTKOMMENTAR

Med denne årsplanen håper vi å ha formidlet en del kunnskap og informasjon om barnehagen, og dessuten dannet grunnlag for diskusjoner rundt temaer knyttet til barnas oppvekst.

Et viktig budskap i planen har vært å få frem lekens betydning, også for læring. En vanlig oppfatning i samfunnet er nettopp å skille mellom disse to tingene. Men selv for innlæring av faktakunnskaper og ferdigheter har leken en avgjørende betydning. Når barna leker og bruker fantasien er de topp konsentrerte og motiverte for å motta det vi voksne formidler. I barnehagen er det lagt spesielt til rette for å bruke denne lekepedagogikken, med god plass og mange voksne. Her er dessuten barna trygge, noe som også betyr mye i en læringssituasjon.

Et annet forhold vi har lagt vekt på i planen er barnas behov for tid og ro rundt opplevelser, aktiviteter og lek. Barna må ikke allerede i barnehagen bli møtt med kravet om effektivitet, det å være flinkest og rekke mest mulig på kortest mulig tid.

Mange av barna går i barnehagen i flere år og det er derfor av stor betydning for deres oppvekst og utvikling at de trives og har det bra her. Dersom vi voksne klarer å gjennomføre det vi skriver om og legger vekt på i denne planen, håper vi at oppholdet i Tåsen skoles barnehage skal kunne være med å gi barna tro på seg selv og en god barndom. Samtidig er vårt mål at barna skal stille sterkt, både faglig og sosialt, i overgangen til skolen!

[](http://www.google.no/url?sa=i&source=images&cd=&cad=rja&docid=pErqDUjq_jT5mM&tbnid=U1aHqFbPYavimM:&ved=0CAUQjRw&url=http://www.barnibyen.no/2011/08/08/kulturhelg-for-barn-som-par%C3%B8rende-av-kreftrammende/illustrasjon-glade-barn/&ei=5XsmUv-ML4rctAbuqoCQAQ&psig=AFQjCNFIsmwQkxIs1PpuENsQ_ZM0dYwDKg&ust=1378340142919472)